钦定古今图书集成/明伦汇编/官常典/第545卷
## 钦定古今图书集成/明伦汇编/官常典/第545卷

| 钦定古今图书集成 明伦汇编 第五百四十五卷 |

| |

第五百四十五卷目录

将帅部纪事一

官常典第五百四十五卷

《左传》僖公二十七年，“楚子将围宋，使子文治兵于暌，
终朝而毕，不戮一人。子玉复治兵于𫇭，终日而毕，鞭
七人，贯三人耳。国老皆贺子文。子文饮之酒，𫇭贾尚
幼，后至，不贺。子文问之，对曰：‘不知所贺’。子之传政于
子玉曰：‘以靖国也。靖诸内而败诸外，所获几何？子玉
之败，子之举也。举以败国，将何贺焉？子玉刚而无礼’”，
不可以治民。“过三百乘，其不能以入矣。苟入而贺，何
后之有？”

冬，楚子及诸侯围宋。宋公孙固如晋告急。晋于是乎
蒐于被庐，作三军，谋元帅。赵衰曰：“郤縠可。臣亟闻其
言矣。说礼、乐而敦《诗》《书》。《诗》《书》，义之府也。礼、乐，德之则
也；德、义，利之本也。君其试之。”乃使郤縠将中军，郤溱
佐之。

《孔子家语》：楚伐吴，工尹商阳与陈弃疾追吴师，及之。
弃疾曰：“王事也，子手弓而可。”商阳手弓，弃疾曰：“子射
诸！”射之，毙一人，韔其弓。又及，弃疾谓之又及，弃疾复
谓之。毙二人。每毙一人，辄掩其目。止其御曰：“吾朝不
坐，燕不与，杀三人，亦足以反命矣。”孔子闻之曰：“杀人
之中，又有礼焉。”子路怫然进曰：“人臣之节，当君大事，
唯力所及，死而后已，夫子何善此？”子曰：“然。如汝言也，
吾取其有不忍杀人之心而已。”

《孔丛子居卫篇》：“子思居卫，言苟变于卫君，曰：‘其材可
将五百乘。君任军旅，率得此人，则无敌于天下矣’。卫
君曰：‘吾知其材可将，然变也。尝为吏，赋于民，而食人
二鸡子，以故弗用也’。子思曰：‘夫圣人之官人，犹大匠
之用木也。取其所长，弃其所短，故杞梓连抱，而有数
尺之朽，良工不弃，何也？知其所妨者细也。卒成不訾
之器。今君处战国之世，选爪牙之士，而以二卵弃干
城之将，此不可使闻于邻国者也’。”卫君再拜曰：“谨受
教矣！”

《儒服篇》：“子高任司马乂为将于齐，与燕战而败。齐君
曰：‘以子贤明，故信子也’。答曰：‘君知穿孰若周公’？齐君
曰：‘周公圣人，而子贤者弗如也’。子高曰：‘然，臣固弗如
周公也。以臣之知乂，孰若周公之知其弟’？齐君曰：‘兄
弟审于他人’。子高曰：‘君之言是也。夫以周公之圣，兄
弟相知之审，而近失于管、蔡，明人难知也。臣与乂相’”
见，观其材志，察其所履，齐国之士，弗能过也。《书》曰：“知
人则哲，惟帝难之。”穿何惭焉。且曹子为鲁，三与齐战，
三败失地，然后以勇敢之节，奋三尺之剑，要桓公、管
仲于盟坛，卒收其所丧。夫君子之败，如日月之蚀，人
各有能，乂庸可弃于？今燕以诈破乂，是乂不能于诈
也。臣之称乂，称其武勇才艺，不称其“诈也。乂虽败，臣
固不失其所称焉。”齐君辞屈而不黜司马乂。

《汉书黥布传》：“布六人，姓英氏，坐法黥论，输骊山，与其
徒长交通，率其曹耦亡江中为群盗。陈胜之起也，布
众数千。章邯之灭，胜破吕臣军，布引兵北击秦左右
校，破之青波，引兵而东。闻项梁定会稽，西渡淮，布以
兵属梁。梁西击景驹、秦嘉等，布常冠军。项梁立楚怀
王，以布为当阳君。梁败死，怀王与布军彭城。当是时”，
秦急围赵，赵数使人请救怀王。怀王使宋义为上将
军，项籍与布皆属之，北救赵。及籍杀宋义河上，自立
为上将军，使布先涉河击秦军，数有利，籍乃悉引兵
从之，遂破秦军，降章邯等。楚兵常胜，功冠诸侯，诸侯
兵皆服属楚者，以布数以少败众也。项籍引兵西至
新安，又使布夜击坑章邯秦卒二十馀万人至关，不
得入，又使布等先从间道破关下军，遂得入咸阳，布
为前锋。项王封诸将，立布为九江王，都六。项王往击
齐，征兵九江，布称疾不往，遣将将数千人行。汉之败
楚彭城，布又称病不往。楚项王由此怨布，数使使者
谯让召布，布愈恐，不敢往。汉谒者随何说布，遂杀楚
使归汉。汉四年秋七月，立布为淮南王，与击籍。项籍
死，布遂剖符为淮南王，都六，九江、庐江、衡山、豫章郡
皆属焉。十一年，高后诛淮阴侯，布因心恐。夏，汉诛梁
王彭越，盛其醢以遍赐诸侯。至淮南，淮南王方猎，见
醢，因大恐，阴令人部聚兵，候伺旁郡警急。布有所幸
姬病，就医，医家与中大夫贲赫对门，赫厚馈遗姬。姬
侍王，誉，赫长者，王疑与乱，欲捕赫。赫乘传诣长安，上
变，布遂族赫家，发兵反。上遂发兵自将，东击布，布东
击荆，荆王刘贾走死富陵，尽劫其兵，渡淮击楚。楚发
兵与战徐、僮间，为三军，欲以相救为奇。布破其一军二军散走，遂西，与上兵遇蕲西会。布兵精甚，上乃
壁庸城，望布军置陈，如项籍军。上恶之，与布相望，见
隃谓布：“何苦而反？”布曰：“欲为帝耳。”上怒骂之，遂战，破
布军。布走渡淮，数止战，不利，与百馀人走江南。长沙
哀王使人诱布，伪与俱亡，走越。布信而随至番阳，番
阳人杀布兹乡，遂灭之。

《晋书礼志》：“汉魏故事，遣将出征，符节即授节钺于朝
堂。其后荀𫖮等所定新礼，遣将御临轩，尚书受节钺，
依古兵书跪而推毂之义也。”

《刘遐传》：“遐妻冀州刺史邵续女，骁勇有父风。遐尝为
石季龙所围，妻单将数骑，拔遐出万众之中。及田防
等欲为乱，遐妻止之不从，乃密起火，烧甲仗都尽。”
《陶侃传》：“侃子舆，果烈善战，以功累迁武威将军。元康
中，侃与杜弢战败，贼以桔槔打没官军船舰，军中失
色，舆率轻舸出其上流以击之，所向辄克。贼又率众
将”焚侃辎重，舆又击破之。自是每战辄克，贼望见舆
军，相谓曰：“避陶武威。”无敢当者。后与杜弢战，舆被重
创卒。侃哭之恸，曰：“丧吾家宝！”三军皆为之垂泣。
《梁书。锺嵘传》，嵘永元末，除司徒行参军。天监初，制度
虽革，而日不暇给。嵘乃言曰：“永元肇乱，坐弄天爵，勋
非即戎官以贿就，挥一金而取九列，寄片札以招六
校。骑都塞市，郎将填街，服既缨组，尚为臧获之事；职
唯黄散，犹躬胥徒之役。名实淆紊，兹焉莫甚。臣愚谓
军官是素族，士人自有清贯，而因斯受爵，一宜削除，
以惩侥竞。若吏姓寒人，听极其门，品不常，因军遂滥
清级。若侨杂伧楚，应在绥附，正宜严断。禄力，绝其妨
正，直乞虚号而已。谨竭愚忠”，不恤众口。敕付《尚书》行
之。

《魏书贾智传》：“智字显智，少有胆决。孝昌中，除伏波将
军、冗从仆射，领直斋。萧衍将夏侯夔攻郢州，以智为
龙骧将军。刺史元显达以城降于萧衍。智勒城人不
欲叛者，与显达交战，相率归阙。后为都督，从王天穆
征邢杲。临陈流矢中胸，仍战不已。元颢入洛，仍随天
穆渡河，朝庄帝于河内。与尔朱兆同先渡河，破颢军。”
以勋除征南将军，封义阳县开国伯，邑五百户。与行
台樊子鹄讨吕文欣于东徐州，平之，增邑三百户。及
尔朱仲远为徐州刺史，智隶仲远赴彭城。尔朱荣之
死也，仲远举兵向洛，智不从之，遂拥部下出清水东，
招勒州民，与相拒击。庄帝闻而善之，除右光禄大夫、
武卫将军，进爵为侯，因镇徐州。普泰初，还洛，仲远忿
其乖背，议欲杀之。智兄显度先为世隆所厚，世隆为
解喻得全。智与兄显度、斛斯椿谋诛尔朱氏，椿、显度
据守北中，令智等入京，擒世隆兄弟。出帝初，除散骑
常侍、本将军、开府仪同三司、沧州刺史。在州贪纵，甚
为民害。出帝征还京师，智去就多端。后坐事死，时年
四十五。

《北齐书独孤永业传》：“永业字世基，本姓刘，中山人。母
改适独孤氏，遂从其姓。有才干，便弓马，被擢补定州
六州都督，宿卫晋阳。世宗超授中外府外兵参军。干
明初，出为河阳行台右丞，迁洛州刺史。宜阳深在敌
境，周人于黑涧筑城戍以断粮道，永业亦筑镇以抗
之，治边甚有威信，迁行台尚书。至河清三年，周人寇”
洛州，永业恐刺史段思文不能自固，驰入金墉助守。
周人为土山地道，晓夕攻战，经三旬，大军至，寇乃退。
永业久在河南，善于招抚，归降者万计，选其二百人
为爪牙，每先锋以寡敌众，周人惮之。武平三年，遣永
业取斛律丰洛，因以为北道行台仆射、幽州刺史、领
军将军。河洛民庶，多思永业。朝廷又以疆场不安，除
永业河阳道行台仆射、洛州刺史。周武帝亲攻金墉，
永业出兵御之。问曰：“是何达官，作何行动？”周人曰：“至
尊自来，主人何不出看客？”永业曰：“客行忽速，是故不
出。”乃通夜办马槽二千。周人闻之，以为大军将至，乃
解围去。

《库狄伏连传》：“代人库狄伏连，字仲山。少以武干事尔
朱荣，至直阁将军。后从高祖建义，赐爵蛇丘男。世宗
辅政，迁武卫将军。天保初，仪同三司。四年，除郑州刺
史，寻加开府。”伏连质朴，勤于公事，直卫宫阙，晓夕不
离帝所，以此见知。鄙𠫤愚狠，无治民政术。及居州任，
专事聚敛。性又严酷，不识士流。开府参军，多是衣冠
士族，伏连加以捶挞，逼遣筑墙。武平中，封宜都郡王，
除领军大将军。寻与琅琊王俨杀和士开，伏诛。伏连
家口有百数，盛夏之日，料以仓米二升，不给盐菜，常
有饥色。冬至之日，亲表称贺。其妻为设豆饼，伏连问：
“此豆因何而得？”妻对：“向于食马豆中，分减充用。”伏连
大怒，典马掌食之人，并加杖罚。积年赐物，藏在别库，
遣侍婢一人专掌管籥，每入库检阅，必诏妻子云：“此
是官物，不得辄用。”至是簿录，并归天府。

《陈书徐陵传》：大建二年，陵迁尚书左仆射，朝议北伐，
高宗曰：“朕意已决，卿可举元帅。”众议咸以中权将军
淳于量位重，共署推之。陵独曰：“不然。吴明彻家在淮

‘非但明彻良将，裴忌即良副也’。”是日诏明彻为大都
督，令忌监军事，遂克淮南数十州之地。高宗因置酒，
举杯属陵曰：“赏卿知人。”陵避席对曰：“定策出自圣衷，
非臣之力也。”

《古事苑》：冯宝妻洗氏为南国首领，抚循众部。隋文帝
封石龙夫人，战则锦伞自卫，乘宝幰，军中号“锦伞夫
人”，为古今女将第一。

《唐书平阳公主传》：“主下嫁柴绍。高祖兵兴，主居长安。
绍曰：‘尊公将以兵清京师，我欲往，恐不能偕，奈何’？主
曰：‘公行矣，我自为计’。绍诡道走并州，主奔鄠，发家赀
招南山亡命，得数百人以应帝。于是名贼何潘仁壁
司竹园，杀行人，称总管。主遣家奴马三宝喻降之，共
攻鄠。别部贼李仲文、向善志、丘师利等，各持所领会”
戏下，因略地盩厔，武功、始平，下之。乃申法誓众，禁剽
夺，远近咸附，勒兵七万，威振关中。帝渡河，绍以数百
骑并南山来迎。主引精兵万人与秦王会渭北，绍及
主对置幕府，分定京师，号“娘子军。”

《娄师德传》：“师德，上元初为监察御史。会吐蕃盗边，刘
审礼战殁，师德奉使收败亡于洮河，因使吐蕃。其首
领论赞婆等自赤岭操牛酒迎劳师德，喻国威信，开
陈利害，卤为畏悦。后募猛士讨吐蕃，乃自奋戴红抹
额来应。诏高宗假朝散大夫，使从军，有功迁殿中侍
御史，兼河源军司马，并知营田事。与卤战白水涧，八”
遇八克。天授初，为左金吾将军，检校丰州都督。衣皮
裤，率士屯田，积谷数百万，兵以饶给，无转饟和籴之
费。武后降书劳之。

《闻见后录》：突厥默啜自则天世为中国患，朝廷旰食，
倾天下之力不能克。郝灵筌得其首，自谓“不世之功。”
时宋璟为相，以天子好武功，恐好事者竞生心徼幸，
痛抑其赏。逾年始授郎将，灵筌恸哭而死。

《大唐新话》：天宝中，李林甫为相，专权用事。先是郭元
振、薛讷、李适之等咸以立功边陲，入参钧轴。林甫惩
前事，遂反其制，始请以蕃人为边将，冀固其权。言于
元宗曰：“以陛下之雄才，国家富彊，而诸蕃未灭者，由
文吏为将怯懦不胜武事也。陛下必欲灭四夷，威海
内，莫若武臣，武臣莫若蕃将。夫蕃将生而气雄，少养
马上，长于阵敌，此天性然也。若陛下感而将之，使其
必死，则狄不足图也。”元宗深纳之，始用安禄山，卒为
戎首。

《演繁露》：浑瑊年十一，立跳荡功。《唐兵志》：“矢石未交，陷
坚突众，敌因而败，曰跳荡。”

《南唐近事》：冯谧总戎广陵，为周师所陷，乃削发披缁，
将图间道南归，为识者所擒，送至行在。时锺谟亦使
周，人或讥之曰：“昔日旌旗拥出坐筹之将，今朝毛发
化为行脚之僧。”世宗甚悦，因释归之。终中书侍郎。
贾崇自统军拜使相，镇江都，周师未及境，尽焚其井
邑，弃垒而渡。元宗引见于便殿，责其奔溃之由，且曰：
“朝野谓卿为贾尉迟，朕甚赖卿。一旦敌兵未至，弃甲
宵遁，何面目至此耶？”崇叩首，具陈舒元既叛，大军失
律，城孤气寡，无数旅之兵，以御要害，虽真尉迟，无所
施其勇，臣当孥戮，惟陛下裁之。以忤旨释罪，长流抚
州。

朱匡业、刘存忠虽无勋略，然以宿旧严整，皆处环卫
之长。刘彦贞寿阳既败，我师屡北，京师危之。元宗临
轩旰食，问其守御之方。匡业对曰：“时来天地皆同力，
运去英雄不自由。”遂忤旨，流抚州。存忠在侧，赞美匡
业之言不已，流饶州。

高崇文以旧德殊勋，位崇台衮，巨镇名藩，节制逮之，
坐镇浮竞，出入三朝，喜愠莫形，世推“名将。”临武昌日，
阅兵于蹴踘场。武昌厅有古屋百馀间，久经霖雨，一
旦而颓，出乎不意，声闻数里，左右色动心恐，惟崇文
指。纵点阅，安详如故，亦无所顾问。

《宋史太祖本纪》：建隆三年春二月壬午，上谓侍臣曰：
“朕欲武臣尽读书，以通治道，何如？”左右不知所对。
《后山谈丛》：太祖常幸秘书省，召管军官使观书焉。
《谈苑》：太祖微时，常游凤翔，从王彦超，超遗十千遣之。
后即位，悉征藩侯入觐，苑中纵酒为乐。诸帅竞论畴
昔功勋，惟彦超独言久参藩寄，无功能可纪，愿纳符
节，入备宿卫。上喜曰：“前朝异世事，安足论彦超之言
是。”后从容谕彦超曰：“卿当日不留我，何也？”对曰：“蹄涔
之水，安可以延安神龙？万一留止，又岂有今日之事！
帝王受命，非细事也。”上益喜，谓曰：“复遣卿还镇，意以
为报耳。”馀诸帅悉归班。

《国老谈苑》：曹彬初克成都，有获妇女者，彬悉闭于一
第，窍度食，且戒左右曰：“是将进御，当密行之。”洎事宁，
咸访其亲以还之，无亲者备礼以嫁之。彬平蜀回，辎
重甚多，或言悉奇货也。太祖令伺之，皆古图书，无珠
金寸锦之附。

《石林燕语》：“太祖初，曹武惠王彬讨江南，潘美副之。将
行，赐燕于讲武殿，酒三行，彬等起跪于榻前，乞面授处分。上怀中出一实封文字付彬曰：‘处分在其间，自
潘美以下有罪，但开此径斩之，不须奏禀’。二臣股栗
而退。讫江南平，无一犯律者。比还，复赐燕讲武殿，酒
二行，二臣起跪于榻前：臣等幸无败事，昨面授文字，
不敢藏于家”，即纳于上前。上徐自发封视之，乃白纸
一张也。上神武机权如此。

《涑水纪闻》：曹武惠王彬凡降四国主，未尝杀一无辜。
子玮、琮、璨皆领旌钺。陶弼有诗曰：“蒐兵四把降王缚，
教子三登上将坛。”

《随手杂录》：曹彬、潘美伐太原，将下，曹麾兵少却，潘力
争进兵，曹终不许。既归至京，潘询曹何故退兵不进，
曹徐语曰：“上尝亲征，不能下，下之则我辈速死。”既入
对，太祖诘之，曹曰：“陛下神武圣智，尚不能下，臣等安
能必取？”帝颔之而已。

《归田录》：曹武惠王彬，国朝名将，勋业之盛无与为比。
尝曰：“自吾为将，杀人多矣，然未尝以私喜怒辄戮一
人。”其所居堂室弊坏，子弟请加修葺。公曰：“时方大冬，
墙壁瓦石之间，百虫所蛰，不可伤其生。”其仁心爱物
盖如此。既平江南回，诣阁门，入见，榜子称“奉敕江南
勾当公事回。”其谦恭不伐又如此。

《谈录》：太祖明圣慈惠，历代创业之主，不可比也。初，陈
桥为三军拥迫而回，不获已而徇其众恳，乃先与三
军约曰：“汝等入城，不得惊动府库，不得杀害人民，不
得取夺财物。从吾令则吾不违汝之推戴。”于是三军
皆曰：“不敢违命。”洎即位后，遣王全斌等先锋，王自大
散关入，船自夔峡而入，水陆齐攻。曹彬为都监，沈义
伦为行营判官，收复西蜀。无何，全斌杀降将三千人。
是时，曹不从命，但收其文案，不署字。王、曹、沈等回，太
祖传宣送中书取勘。左右曰：“方克复西蜀回，然杀降
将亦不可便按劾，今后陛下如何用人？”太祖曰：“不然。
今河东、江南皆未归服，若不勘劾，恐今后委任转乱
杀人，但令勘成案。”宣令后殿见，责，问曰：“如何敢乱杀
人？”又曰：“曹彬但退，不干汝事。”曹不退，但叩头伏罪曰：
“是臣同商议杀戮降兵，朝廷问罪，臣首合诛戮。”太祖
见曹如此，皆与原之。王受金州节度，馀皆次第进擢
也。忽一日，宣曹太尉彬、潘太傅美曰：“命汝收江南。”又
顾曹曰：“更不得似西蜀时乱杀人。”曹徐奏曰：“臣若不
奏，又恐陛下未知。曩日西川元不是臣要杀降卒，缘
臣商量，固执不下。臣见收得当日文案，臣元不肯著
字。”太祖令取进呈，太祖览之，又谓曰：“卿既商量不下，
为何对朕坚自伏罪？”曰：“臣初与王全斌等，同奉陛下
委任，若王全斌等获罪，独臣清雪，有愧独生，臣是以
一向伏罪。”太祖曰：“卿既自欲当辜，又安用此文字？”曰：
“臣初谓陛下必行诛戮，臣留此文书，令老母进呈陛
下乞全老母一身。”太祖尤器遇之。又谓曰：“但只要他
归伏，慎勿杀人是也。无罪只是自家著他不得，卿切
记取。”曹曰：“谨奉诏旨，不敢违越。”晋公曰：“今国家享无
疆之休，良由是耳。”曹之子璨、玮、琮皆享丰禄，岂非馀
庆乎？

笔录侍中曹公彬为枢密使，向公敏中为副使。当是
时，契丹犯塞，继迁叛命，每军书至，上必亟召枢臣计
议。彬则曰：“狂寇当速兵诛讨，斩决而已，止用彊弩若
干，步骑若干足矣。”敏中徐曰：“某所储廪永备，或途迂
远，或出兵非其时，当施方略制之。”纤悉措置，多从敏
中所议。上或谓将帅难其人，彬必恳激而言：“臣请自”
劾，更无他说。敏中常私怪之。及彬之子玮，亦有将材，
累历边任，威名甚著。晚自枢贰出殿西鄙，临事整暇，
宽洪容众，酷类其父。复果于战斗，而未尝不以安民
柔远为意。

《儒林公议》：太宗尝责赵普以下举将帅，普对曰：“昔明
宗举石晋，晋选张彦泽；刘高祖拔郭上皇，世宗得太
祖，臣岂敢轻举耶？”

《画墁录》。前辈虽介胄士，有执一不移之节。有裴镇崇
班者，晋公之后，监华州赤水镇酒。段少连领漕事，巡
过，督其职事，命去悫头。既而曰：“且与悫头以待再来
点检。”裴曰：“此悫头是受官日朝廷所命之服，运判既
命去之，不敢擅裹，须候朝廷指挥。”自尔露头治事，凡
出入见宾客，以至迎送，露头穿执者三年。朝廷亦闻
之，有旨：“段少连不合去，命官巾悫，罚食俸。”裴即日复
冠，人方之《贡禹》。

《宋史韩亿传》：亿同知枢密院事，时承平久，武备不戒，
乃请二府各列上才任将帅者数十人，稍试用之。又
言“武臣宜知兵，而书禁不传，请纂其要授之。”于是帝
亲集《神武秘略》，以赐边臣。

《张咏传》：咏知银台，进封驳司兼掌三班院。张永德为
并代部署，有小校犯法，笞之至死，诏案其罪，咏封还
诏书，且言：“陛下方委永德边任，若以一部校故，推辱
主帅，臣恐下有轻上之心。”太宗不从。未几，果有营兵
胁诉军校者，咏引前事为言，太宗改容劳之。

《谈苑》：元昊叛，狄青屡将兵出战，四年间大小二十五
阵，八中流矢，人呼为狄天使。上观其仪表，曰：“朕之关张也。”于是有敌万之称，谓以一足以敌万也。初，青在
军伍间，韩魏公、范文正公一见之，皆称其有将相之
器，果能为国立功，为时名将。

狄青、王伯庸同在枢密府，王常戏狄之涅文云：“愈更
鲜明。”狄云：“莫爱否？奉赠一行。”伯庸为之大惭。

《画墁录》：“狄武襄，西河书佐也。逋罪入京，窜名赤籍，以
三班差使殿侍出为清涧城指挥使，种世衡知城。范
文正帅鄜延科阅军书，至夜分，从者皆休，唯狄不懈，
呼之即至。每供事，两手如捧玉。种以此异之，授以兵
法，又延之于范公，遂成名。”

《渑水燕谈录》：狄武襄既平岭南，仁宗欲以为枢密使、
平章事。庞庄敏公曰：“太祖遣曹彬平江南，止赐钱二
十万，其慎重名器如此。今青功不及彬，若用为平章
事，富贵已极，后安肯为陛下用力？使后有寇盗，青更
立功，陛下将何官赏之？”乃以青为护国军节度，子皆
优官，厚赐金帛。

皇祐五年，侬智高陷二广，诏枢密副使狄青督诸将
讨之。言事者以青武人，不可专用，请以文臣副之。仁
宗以问庞庄敏，公曰：“向者王师所以屡败，由大将不
足以统一，裨将人人自用，故遇敌辄北。刘平以来，败
军覆将，莫不由此。青勇敢有智略，善用兵，必能平贼，
愿勿忧。”仁宗乃诏行营诸将皆受青节制，贼平，处置
民事，则与孙沔、余靖同议。及捷报至，上喜谓庄敏曰：
“岭表平殄，皆卿之力也。”

《东轩笔录》：元昊分山界战士为二箱，命两将统之。刚
浪㖫统明堂左箱，野利遇乞统天都右箱。二将能用
兵，山界人户善战，中间刘平、石元孙、任福、葛怀敏之
败，皆二将之谋也。庆历中，种世衡守青涧城，谋用间
以离之。有悟空寺僧光信者，落魄耽酒，边人谓之王
和尚，多往来蕃部中，世衡尝厚给酒肉，善遇之。一日
语信曰：“我有书答野利相公，若代为赍之。”即以书授
信。临发，复召饮之酒，而谓曰：“塞外寒苦，吾为若纳一
袄，可衣之以行，回日当复以归我。”信始及山界，即为
逻兵所擒。及得赍书，以见元昊，元昊发其书，即寻常
寒暄之问。元昊疑之，遂缚信，拷掠千馀，至胁以兵刃，
信终言无他。元昊益疑，顾见信所衣之袄甚新洁，立
命棼拆，即中得与遇乞之书。其言前承书有归投之
约，寻闻朝廷及云：“只候信回得报，当如期举兵入界，
惟尽以一箱人马为内应。倘获元昊，朝廷当以靖难
军节度使西平王奉赏。”元昊大怒，自此夺乞之兵，既
又杀之，遇乞死山界无良将统领，不复有侵掠之患，
而边陲亦少安矣。洎西戎入贡，信得归，改名嵩，仕左
藏库副使。

《补笔谈》：种世衡居营青涧城，有紫山寺僧法崧，刚果
有谋，以义烈著名，世衡延置门下，恣其所欲，供亿无
算。崧酗酒狎博，无所不为，世衡遇之愈厚。留岁馀，崧
亦深德世衡，自处不疑。一日，世衡忽怒谓崧曰：“‘我待
汝如子，而阴与贼连，何相负也’？拽下械系捶掠，极其
苦楚，凡一月，滨于死矣。崧终不服曰：‘崧丈夫也，公听
奸人之言，欲见杀则死矣，终不以不义自诬’。”毅然不
顾。世衡审其不可屈，为解缚，沭浴，延入卧内，厚抚谢
之曰：“尔无过，聊以相试耳，欲使为间，万一可胁，将泄
吾事。设卤人以此见穷，能不相负否？”崧默然曰：“试为
公为之。”世衡厚遗遣之，以军机密事数条与崧曰：“可
以此藉子。”仍伪报西羌，临行，世衡解服所絮袍赠之
曰：“胡地苦寒，以此为别，至彼，须万计求见遇乞，非此
人无以得其心腹。”遇乞，卤人之谋臣也。崧如所教，开
关求通。遇其卤人，觉而疑之，执于有司。数日，或发袍
领中，得世衡与遇乞书，词甚款密。崧初不知领中书，
卤人苦之备至，终不言情。卤人因疑遇乞，舍崧，迁于
北境。久之，遇乞终以疑死。崧邂逅得亡归，尽得卤中
事以报。朝廷录其劳，补右侍禁，归姓为王。崧后官至
诸司使，至今边人谓之“王和尚。”

《梦溪笔谈》：宝元中，党项犯边，有明珠族首领骁悍，最
为边患。种世衡为将，欲以计擒之。闻其好击鼓，乃造
一马持战鼓，以银裹之，极华焕，密使谍者阳卖之入
明珠族。后乃择骁卒数百人，戒之曰：“凡见负银鼓自
随者，并力擒之。”一日，羌酋负鼓而出，遂为世衡所擒。
元昊之臣野利常为谋主，守天都山，号“天都大王”，与
元昊乳母白姥有隙。岁除日，野利引兵巡边，深涉汉
境，数宿，白姥乘间乃谮其欲叛，元昊疑之。世衡尝得
蕃酋之子苏吃曩，厚遇之，闻元昊尝赐野利宝刀，而
吃曩之父得幸于野利，世衡因使吃曩窃野利刀，许
之以缘边职任、锦袍、真金带。吃曩得刀以还，世衡乃
唱言野利已为白姥谮死，设祭境上，为《祭文》叙岁除
日相见之欢。入夜，乃火烧纸钱，川中尽明。卤见火光，
引骑近边窥觇，乃佯委祭具，而银器凡千馀两悉弃
之卤。人争取器皿，得元昊所赐刀及香炉中，见祭文
已烧尽，但存数十字。元昊得之，又识其所赐刀，遂赐
野利死。野利有大功，死不以罪，自此君臣猜贰，以至
不能军平夏之功，世衡计谋居多，当时人未甚知之世衡卒，乃录其功，赠观察使。

《梦溪笔谈》：“宝元中，党项犯塞，时新募万胜军，未习战
陈，遇寇多北狄。青为将，一日尽取万胜旗付虎翼军，
使之出战，党项望其旗易之，全军径趋，为虎翼所破，
殆无遗类。又青在泾原，尝以寡当众，度必以奇胜，预
戒军中尽舍弓弩，皆执短兵器。令军中闻钲，一声则
止，再声则严阵而阳却，钲声止则大呼而突之。士卒”
皆如其教。才遇敌，未接战，遽声《钲》，士卒皆止，再声皆
却。党项大笑，相谓曰：“孰谓狄天使勇？”时党项谓青为
“天使钲。”声止，忽前突之，党项兵大乱，相蹂践死者不
可胜计。

狄青为枢密副使，宣抚广西。时侬智高守昆仑关，青
至宾州，值上元令节，大张灯烛，首夜宴将佐，次夜宴
从军官，三夜飨军校，首夜乐饮彻晓。次夜二鼓时青
忽称疾，暂起如内，久之，使人谕孙元规，令暂主席行
酒，少服药乃出。数使人勤劳座客，至晓各未敢退。忽
有驰报者云：“是夜三鼓，青已夺昆仑矣。”

狄青戍泾原日，尝与金战，大胜，追奔数里，寇忽壅遏
山路，知其前必遇险，士卒皆欲奋击，青遽鸣钲止之，
寇得引去。验其处，果临深涧。将佐皆悔不击，青独曰：
“不然，奔亡之寇，忽止而拒我，安知非谋？军已大胜，残
寇不足利，得之无所加重。万一落其术中，存亡不可
知，宁悔不击，不可悔不止。”青后平岭寇，贼帅侬智高
兵败奔邕州，其下皆欲穷其窟穴，青亦不从，以为趋
利乘势入不测之城，非大将事。智高因而获免。天下
皆罪青不入邕州，脱智高于垂死。然青之用兵，主胜
而己，不求奇功，故未尝大败，计功最多，卒为名将。
狄青为枢密使，有狄梁公之后，持梁公画像及告身
十馀通，诣青献之，以为青之远祖。青谢之曰：“一时遭
际，安敢自比梁公”厚有所赠而还之，比之郭崇韬哭
子仪之墓，青所得多矣。

曹南院、知镇戎军。日尝出战，小捷，金兵引去。玮侦金
兵去已远，乃驱所掠牛羊辎重缓驱而还，颇失部伍。
其下忧之，言于玮曰：“牛羊无用，徒縻军，不若弃之，整
众而归。”玮不答，使人候金兵。金兵去数十里，闻玮利
牛羊而师不整，遽袭之。玮愈缓，行得地利处乃止以
待之。金兵将至，使人谓之曰：“蕃军远来必甚疲，我不
欲乘人之怠，请休憩士马，少顷决战。”金方苦疲甚，皆
欣然严重。歇良久，玮又使人谕之：“歇定可相驰矣。”于
是各鼓军而进，一战大破金师，遂弃牛羊而还。徐谓
其下曰：“吾知金已疲，故为贪利以诱之。比其复来，几
行百里矣。若乘锐便战，犹有胜负。远行之人若小憩，
则足痹不能立，人气亦阑，吾以此败”之。

宝元中，忠穆王吏部为枢密使，河西首领赵元昊叛，
上问边备，辅臣皆不能对。明日枢密四人皆罢，忠穆
谪虢州。翰林学士苏公仪与忠穆善，出城见之，忠穆
谓公仪曰：“鬷之此行，前十年已有人言之。”公仪曰：“必
术士也。”忠穆曰：“非也。昔时为三司盐铁副使，疏决狱，
因至河北。”是时，曹南院自陜西谪官，初起为定帅，鬷
至定，治事毕，玮谓鬷曰：“决事已毕，自此当还，明日愿
少留一日，欲有所言。”鬷既爱其雄才，又闻欲有所言，
遂为之留。明日，具馔甚简俭，食罢，屏左右曰：“公满面
权骨，不为枢辅，即边帅。或谓公当作相，则不然也。然
不十年，必总枢柄。此时西方当有警，公宜预讲边备，
蒐阅人材，不然无以应卒。”鬷曰：“四境之事，唯公知之，
幸以见教。”曹曰：“玮实知之，今当为公言。”玮在陕西日，
河西赵德明尝使人以马博易于中国，怒其息微，欲
杀之，莫可谏止。德明有一子，方十馀岁，极谏不已，曰：
“以战马资邻国，已是失计，今更以货杀边人，则谁肯
为我用者！”玮闻其言，私念之曰：“此子欲用其人矣，是
必有异志。”闻其尝往“来牙市中，玮欲一识之，屡使人
诱致之，不可得，乃使善画者图形容。既至观之，真英
物也，此子必须为边患，计其时节正在公秉政之日，
公其勉之。”鬷是时殊未以为然，今知其所画，乃元昊
也，皆如其言。

《墨客挥犀》：曹武穆知渭州，号令明肃，西人慑惮，由是
边境无虞。一日方召诸将饮食，会有叛卒数千亡奔
贼境者，候骑报适至，诸将相视失色，公言笑如平时，
徐谓骑曰：“吾命也，汝无泄。”西人闻之，以为袭己，皆杀
之。

《名臣传》：范仲淹领延州，夏人闻之，相戒曰：“毋以延州
为意，今小范老子腹中自有数万甲兵，不比大范老
子可欺也。”戎人呼知州为老子，大范谓雍。

《宋史石元孙传》：元孙迁西上阁门使、并代州兵马钤
辖，历侍卫亲军步军殿前都虞候、鄜延副都总管、缘
边安抚使，迁邕州观察使。康定初，夏人寇延州，元孙
与战于三州口，军败见执，传者以为己死，赠中正军
节度使兼太傅，录其子孙七人。及元昊纳款，纵元孙
归，谏官、御史奏元孙军败，不死辱国，请斩塞下。贾昌
朝独言曰：“在春秋时，晋获楚将谷臣，楚获晋将知罃，

以升袝赦，内徙襄州。侍御史刘湜言：“元孙失军辱命，
朝廷贷而不诛。若例从量移，无以劝用命之士。”元孙
遂不徙。后徙许州，还京师卒。

《王岩叟传》：岩叟拜中书舍人，滕甫帅太原，为走马承
受所撼，徙颍昌。岩叟封还词头，言：“进退帅臣，理宜重
慎。今以小臣一言易之，使后人畏惮不自保，此风浸
长，非委任安边之福。”乃止。

《湘山野录》：殿中丞程东美守宾州日，侬贼寇宾，因弃
城后得罪，编置于郢，纯厚人也，能道守宾日，监斩陈
崇仪事甚详，自言狄相青正月一日至宾。初六日诘
旦，帅斾将起，就坐，擒陈及裨将供奉官将斩之。捽二
人者于庭，谓曰：“二君后事但请无虑。”青一切为置之。
时陈神识荒越，卒无一词，独供奉者慷慨不怖，气貌
怡然，叩狄公曰：“某万死无恨，独一事须干台听。以亡
母骨榇，尚寄州南，存留县院二十年，不孝未葬。某今
得罪，既死，乞令烧讫，箧其骨，专谨人驰归，并家书付
妻男。将某骨与亡娘之骨，买地一处葬之，则闭目受
刀，无恨矣。”狄公许之。擒二人者就廊酒食。时晓寒，酒
饵冷落，陈但狂号不能食，独供奉者饮啖如平时，谓
众兵曰：“吾本一健儿，今日陪奉一崇仪使吃剑，何亏
于我乎？汝辈努力，无当效我。”索纸笔写家书，一字无
误。及至市，先设衾褥，面北正坐，顾持刀者曰：“刃铦利
否？若一刀不断，我必诉汝于阴府。”言讫，刃下斩讫，大
斾遂南矣。
《谈苑》：夏守恩作殿帅，旧例诸营马粪钱分纳诸帅，守
恩受之，夫人别要一分。王德用作都虞候，独不受。又
章献上仙，内官请坐甲，王独以为不须。兴国寺东火，
张耆枢相宅近须兵防卫，王不与。以此数事作枢密
副使。

《却扫编》：“范文正公为陕西招讨使也。以边兵训练不
精，盖无专任其责者。又部署、钤辖等权任相亚，莫相
统一。故每有事宜，职卑者付以懦兵，逼逐先出；位高
者各据精兵，逗遛不进。是以屡致挫败。于是首分鄜
延路兵以为六将，将各三千馀人，选路分都监及驻
泊都监等六人，各监教一将兵马。又选使臣指挥使
十二人，分隶六将，专掌教阅。每指挥选少壮勇健者
二十五人，先教之以弓弩短兵，俟其技精则补为教
头。每人却俾分教十人，以次相授，一季之后，尽成精
兵。遇有寇警，少则路分都监将所部先出，多则钤辖、
都署领两将或三将以出。更出迭入，约束既定，总领
不贰，劳逸又均，人乐为用，边备寖修”，寇不敢犯矣。其
后诸路皆用此制，熙宁将法盖本范公之遗意也。
《闻见后录》：初，熙宁、元丰间，西羌大首领鬼章青宜结
为边患，数覆官军。神宗悬旌节为赏，捕之不能得。至
元祐间，大将种谊生致之，吕汲公在相位，谊但转一
官为西上阁门使而已，亦宋璟之意也。

《龙川别志》：元昊既叛，陕西四路置帅，夏英公竦为总
帅，居长安，不临边，精兵勇将留寘麾下，四路战守出
入，皆取决焉。既远不及事，而四路负败，罚终不及总
帅。知制诰张公安道为谏官，言“自古元帅无不身对
敌，虽齐桓、晋文霸主亦亲履行阵。至于将佐有败，元
帅必任其责。诸葛亮为大将军，马谡之败，降右将军。
此古今通义也。今夏竦端坐长安，未尝临敌，诸路失
律，一皆不问，有总帅之名而无总帅之实。乞据四路
败事，皆以责罚，而罢总帅，使四路帅臣自任战守之
计，有事于它路，著递相关报，随宜救应，于事为便。”朝
廷从之。英公降知州，而四路各任其事，盖始于此。
《齐东野语》绍兴七年三月，浚奏刘光世在淮西，军无
纪律，罢为少师、万寿观使，以其兵隶都督府，命参谋、
兵部尚书吕祉往庐州节制，且以王德为都统制，郦
琼副之。琼与靳赛皆故群盗，与王德素不相能，德威
声名素著，军中号为“王夜义。”都承旨张宗元深以为
不可，谓浚曰：“琼等畏德如虎，今乃使临其上，是速其
叛也。”浚不谓然，复谋之岳飞曰：“王德淮西军所服，浚
欲以为都统制，而命吕祉为督府参谋领之，如何？”飞
曰：“德与琼素不相下，一旦使揠之在上，势所必争。吕
尚书虽通才，然书生不习军事，恐不足以服之。”浚曰：
“张宣抚何如？”飞曰：“暴而寡谋，且琼之素不服。”浚曰：“然
则杨沂中耳。”飞曰：“沂中视德等耳，岂能驭之！”浚艴然
曰：“浚固知非太尉不可。”飞曰：“都督以正问飞，飞不敢
不尽其愚，岂以得兵为念哉！”即日乞解兵柄，持馀服，
而浚讫行之，琼辈惧，不敢喘。及德视事教场，诸将执
挝用军礼谒拜，琼登而言曰：“寻常服事太尉不周，今
日乞做一床锦被遮盖。”德素犷勇自任，竟不解出一
语慰抚之，遂索马去。于是琼辈愈惧，相与连衔上章，
乞回避之。张宗元知其事，复语浚曰：“业已尔，今独有
终任德或可以镇，不然变且生矣。”浚不以为然，遂奏
召德还。以张浚为淮西宣抚使，驻盱眙；杨沂中为淮
西制置使，刘锜副之，并驻庐州。且命郦琼以所部兵
赴行在，意将以夺其军而诛之。宗元听制于文德殿下，语人曰：“是速琼等叛耳。”会祉复密奏罢琼兵柄，书
吏朱照漏语于琼，于是叛谋始决。及金字牌飞报，吕
方坐厅事，闻有大声如𩩉箭，辟历自戟门随牌而至，
启视之，乃《三使除书》也。吕拍案叹曰：“庞涓死此树下。”
即时乱作。遂缚吕祉及杀中军统制张景、钤辖乔仲
福、刘永衡，前知庐州赵康直，释知庐州赵不群，以其
所部七万人悉叛归刘豫，至淮岸，遂杀祉及康直，释
不群使还。浚乃亟遣张宗元使招之，已不及矣。浚遂
上章引咎。台臣交章论列，谓：“浚轻而寡谋，愚而自用，
德不足以服人而惟恃其权；诚不足以用众，而专任
其数。若喜而怒，若怒而喜，虽本无疑贰者皆使之有
疑贰之心；予而阴夺，夺而阴予，虽本无怨望者皆使
之有望怨之意。无事则张威恃势，使上下有暌隔之
情；有急则甘言美辞，使将士有轻侮之意。郦琼以此
怀疑，以数万众叛去。然浚平日视民如草菅，用财如
粪土，竭民膏血而用之军中者，曾何补哉！陛下尚欲
观其后效，臣谓浚之才，止如是而已。”时司谏王缙则
以罪在刘光世，参政张守期为力求末减，都官郎官
赵令裕则乞留浚，陈公辅则谓不可因将帅而罢宰
相。于是罢为观文殿大学士、提举太平观。其后言者
不已，遂诏落职。既而御批“张浚散官，安置岭表”，赵鼎
力救解之，改秘书少监、分司西京，且为出言官于外。
孝宗隆兴元年正月，以张浚为枢密使，仍都督江、淮
军马；五月，兼都督荆、襄。浚既入见，屡奏欲先取山东。
时显官名士如王大宝、胡铨、王十朋、汪应辰、陈良翰
等，皆魏公门人，交赞其谋。左仆射史浩独不以为然，
曰：“宿师于外，守备先虚。我能出兵山东，以牵制川、陕，
彼独不能警动两淮、荆、襄，以解山东之急耶？惟当固
守要害，为不可胜之计。必俟两淮无致敌之虑，然后
可前。若乃顺诸将之虚勇，收无用之空城，寇去则论
赏于朝，寇至则仅保山寨，顾何益乎？”继而主管殿前
司公事李显忠、建康都统制邵宏渊亦奏乞引兵进
取。浩曰：“二将辄自乞战，岂督府命令有不行邪？”督府
准遣。李椿以书遗浚、子栻曰：“复仇讨贼，天下之大义
也。然必正名定分，养威观衅，而后可图。今议不出于
督府，而出于诸将，则已为舆尸之凶矣。况藩篱不固，
储备不丰，将多而非才，兵弱而未练，节制未允，议论
不定，彼逸我劳，虽或有获，得地不守，未足多也。”武锋
军都统制陈敏曰：“盛夏兴师，恐非其时。兼闻金重兵
皆在大梁，必有严备。万一深入，我客彼主，千里争力，
人疲马倦，劳逸既异，胜负之势先形矣。愿少缓之。”浚
皆不听。韩元吉以长书投浚，言和、战、守三事，略云：“和
固下策，然今日之和与前日之和异。至于决战，夫岂
易言。今旧兵惫而未苏，新兵弱而未练，所恃者一二
大将，大将之权谋智略既不外见，有前败于尉桥矣，
有近衄于顺昌矣，况渡淮而北，千里而攻人哉？非韩
信、乐毅不可也。若是则守且有馀，然彼复来攻，何得
不战？战而胜也。江淮可守，战而不胜，江、淮固在，其谁
守之？故愚愿朝廷以和为疑之之策，以守为自强之
计，以战为后日之图。”自亮贼之陨，彼尝先遣使于我
矣，又一再遗我书矣，其信其诈，固未可知，而在我亦
当以信与诈之间待之。盖未有外国欲息兵，“而中国
反欲用兵者”云云。参赞军事唐文若、陈俊卿皆以为
不若养威观衅，俟万全而后动。亦不从。遂乞即日降
诏幸建康，以成北伐之功。史浩曰：“古人不以贼遗君
父，必俟乘舆临江而后成功，则安用都督哉？”上以问
浩，浩陈三说云：“若下诏亲征，则无故招致金兵寇边，
何以应之？若巡边犒师，则德寿去年一出，州县供亿
重费之外，朝廷自用缗钱千四百万，今何以继？若曰
移跸，欲奉德寿以行，则未有行宫。若陛下自行，万一
金有一骑冲突，行都骚动，何以处之？”孝宗大悟，谓浚
曰：“都督先往行边，俟有功绩，朕亦不惮一行。”浚怒曰：
“陛下当以马上成功，岂可怀安以失事机？”及退朝，浩
谓浚曰：“帝王之兵，当出万全，岂可尝试而图侥幸！主
上承二百年基业之托，汉高祖起于亭长，败亡之馀，
乌可比哉！”寻复论辩于殿上，浚曰：“中原久陷，今不取
豪杰，必起而取之。”浩曰：“中原必无豪杰，若有之，何不
起而亡金？”浚曰：“彼民间无寸铁，不能自起，待我兵至
而为内应。”浩曰：“胜、广能以鉏《耰棘》矜亡秦，彼必待我
兵至，非豪杰矣。若有豪杰而不能起，则是金犹有法
制维持之，未可以遽取也。今不思，将贻后悔。”又上疏
力谏曰：“靖康之祸，忠臣孝子，孰不痛心疾首，思欲蹀
血卤庭，以雪大耻。恭想宸衷，寝膳不忘，然迩安可以
服远？若大臣未附，百姓不信，而遽为此举，安保其必
胜乎？苟战而捷，则一举而空朔庭，岂不快吾所欲！若
其不捷，则重辱社稷，以资外侮。陛下能安于九重乎？
上皇能安于天下之养乎？此臣所以食不甘味，而寝
不安席也。浚老臣，虑宜及此，而溺于幕下新进之谋，
眩于北人诳惑之说，是以有请耳。德寿岂无报复之
心？”时张、韩、刘、岳各拥大兵，皆西北战士，燕蓟良马，然
与之角胜负于五“六十载之间，犹不能复尺寸之地今欲以李显忠之轻率，邵宏渊之寡谋，而欲取胜，不
亦难哉！惟当练士卒，备器械，固边圉，蓄财赋，宽民力，
十年而后用之，则进有辟国复仇之功，退无劳师费
财之患，此臣素志天下大计也。”既而督府乏用，欲取
之民，浩曰：“未施德于民，遽重征之，恐贼未必灭。民贫
先自为盗。必欲取民，臣当丐退。”上为给《虚告》五百道，
且以一年岁币银二十五万两添给军费。浩复从容
为浚言：“兵少而不精，二将不可恃。且今二十万人留
屯江、淮者几何？”曰：“十万复为计，其守舟运粮之人则
各二万，至战卒才六万耳，彼宁畏是哉！况淄青、齐、郓
等郡虽尽克复，亦未伤破，彼或以重兵犯两淮，荆襄
为之牵制，则江上危如累卵矣。都督于是在山东乎？
在江上乎？”如此诘难者凡五日。又委曲劝之曰：“平日
愿执鞭而不可得，幸同事任，而数数议论不同，不惟
为社稷生灵计，亦为相公计。明公以大仇未复，决意
用兵，此实忠义之心，然不观时势而遽为之，是徒慕
复仇之名耳。诚欲建功立业，宜假以数年，先为不可
胜之计，以待敌之可胜，乃上计也。明公四十年名望
如此，一旦失利，当何如哉？”浚曰：“丞相之言是也。虽然，
浚老矣。”浩曰：“晋灭吴，杜征南之功也，而当时归功于
羊太傅，以规模出于祜也。明公能先立规模，使后人
藉是有功，是亦明公之功，何必身为之！”浚默然。明日，
内引浚奏曰：“史浩意不可回也，恐失机会，惟陛下英
断。”于是不由三省密院，径檄诸将出师矣。德寿知之，
谓寿皇曰：“毋信张浚虚名，将来必误大计，他专把国
家名器财物做人情耳。”已而浩于省中忽得宏渊等
遵禀出军状，始知其故。浩语陈康伯曰：“吾属俱兼右
府，而出兵不得与闻，则焉用彼相哉？”浩遂力请罢归，
乃出知绍兴府。临辞，复曰：“愿陛下审度时势，若一失
之后，恐终不得复望中原矣。”浚至扬州，合江、淮兵八
万人，实可用者六万，分隶诸将，号二十万。以李显忠
为淮东招抚使，出定远，宏渊为副使，出盱眙。浚自渡
淮视师。显忠复灵壁县，败萧琦。宏渊至虹县，金拒之，
会显忠亦至，遂复虹县。知泗州蒲察徒穆、同知大周
仁并降，二将遂乘胜进克宿州。捷奏，显忠进开府仪
同三司、淮南京畿、京东河北招讨使，宏渊进检校少
保、宁远军节度使、招讨副使。是时，显忠名出宏渊右。
时符离府军中，尚有金三千馀两，银四万馀两，绢一
万二千疋，钱五万缗，米豆共粮六万馀石，布袋十七
万条，衣绦、枣、羊，各一库，酒三库。乃纵亲信部曲，恣
其搬取，所馀者始以犒军，人三兵共一缗，士卒怨怒
曰：“得宿州赏三百，得南京须得四百。”既而复出战，悉
弃钱沟壑。由是军情愤詈，人无斗志。浚乃移书令宏
渊听显忠节制，宏渊不悦。已而复令显忠、宏渊同节
制，于是悉无体统矣。孝宗闻之，手书与浚曰：“近日边
报，中外鼓舞，十年来无此克捷。”以盛夏人疲，急召李
显忠等还师。未达间，忽报金人副元帅纥石烈志宁
大军且至，遇夜，军马未整，中军统制周宏先率军逃
归，继逃归者，宏渊之子世雄，统制左士渊，二将皆不
能制。于是显忠、宏渊大军并丁夫等十三万众，一夕
大溃，器甲资粮委弃殆尽，士卒皆奋空拳，掉臂南奔，
蹂践饥困而死者不可胜计。二将逃窜，莫知所在。浚
时在盱眙，去宿尚四百里，传言金且至，遂亟渡淮入
泗州，已而复退维扬，窘惧无策，遂解所佩鱼，假添差
太平州通判张蕴古为朝议大夫，令使金求和。僚吏
力止之，以为不可，乃奏乞致仕，又乞遣使求和。孝宗
怒曰：“方败而求和，是何举措？”于是下诏罪己，有云：“朕
明不足以见万里之情，智不足以择三军之帅，号令
既乖，进退失律。”又云：“素服而哭殽陵之师，敢废穆公
之誓；尝胆而雪会稽之耻，当怀句践之图。”张浚降特
进、江淮东西路宣抚使，官属各夺二官。邵宏渊降五
官，又责靖州团练副使、南安军安置。李显忠责授清
远军节度副使，筠州安置。又再责莱州团练使、潭州
安置，弃军诸将，递降、贬窜有差。既而置宣抚司，便宜
行事。未几，复以浚都督江、淮军马，既而又复入为右
仆射，仍领都督。二年三月，复诏浚淮上视师，浚复谋
大举，上不从。四月，召还，罢江淮都督府，浚亦罢相。及
和议将成，浚坚持以为不可。汤思退乃白上以张蕴
古求和事，由是浚议遂绌。既而金纥石烈志宁遣书
议和，有云：“乃者出师，诡道袭我灵壁、虹县，以十馀万
窃取二小邑，主将气盈，率众直抵符离帅府以应兵
进讨。凭仗天威，以全制胜，所杀过当，馀众溃去，计其
得丧，孰少孰多。若以符离之役尚为兵少致败，则请
空国之众，以迎我师”云云。是岁八月，浚薨。